Közgyűlési jegyzőkönyv 3. sz. melléklete

JÁSZI OSZKÁR KÜLPOLITIKAI TÁRSASÁG

**Titkári beszámoló a 2023-ban végzett munkáról**

Szervező munka

Az egyes előadások megszervezése, az előadók azonosítása, majd felkérésük is a titkári feladatok részét képezik. Köszönetet mondok az elnök úrnak és az elnökség tagjainak az e feladat végrehajtásához nyújtott értékes támogatásukért.

Tájékoztató munka

A tárgyévben is folytattuk a korábbi gyakorlatot: az e-maillel rendelkező tagjainknak rendszeresen és időben továbbítottuk a meghívókat és más értesítéseket. A postai úton történő kiküldés gyakorlatát már nem folytatjuk. Néhány esetben telefonon is megerősítettük a meghívást.

Ezzel kapcsolatos megjegyzés: két-három tagunkat leszámítva gyakorlatilag nem reagálnak a megkeresésekre, tagjaink többsége nem erősíti meg és nem mondja le a részvételt rendezvényeinken.

Az ún. holdudvar és a kiemeltek tájékoztatása is rendszeres volt, többen közülük hűségesen jártak rendezvényeinkre, előadást is vállaltak. Tagságunk részére változatlanul továbbítjuk a Stratégiai Védelmi Kutatóintézet anyagainak egy részét is. Ez utóbbiak sok hasznos, esetenként részletekbe menő információt tartalmaztak. (Az Intézet szervezetileg átalakult, illetve átkeresztelték John Lukacs Intézetre, de anyagaikat továbbra is kapjuk.)

Postafiók kezelése

Postafiókunkat rendszeresen megnéztem, az oda érkező anyagokat szűrtem, ha szükséges volt, továbbítottam. A holdudvar tájékoztatása erről a címről történik.

Telefonos elérhetőség

Tagságunk szükség esetén telefonon is eléri az elnökség tagjait, van azonban három éve már egy ún saját telefonszámunk is: +36-30-9970130. Bár a szám minden anyagunkon három éve szerepel, eddig lényegében senki sem hívta.

Honlap-szerkesztés

A honlapot rendszeresen frissítettem. A tárgyidőszakban nyolc rendezvényünk volt, ezekről általában már a következő napon olvashatók voltak a beszámolók a honlapon. A Facebook közösségi oldalon is több-kevesebb rendszerességgel felhívjuk a figyelmet ezekre a beszámolókra. Visszhangjuk általában jó.

Videó-felvételek készítése

Az elmúlt évben öt előadásról készült videó-felvétel. (Arról az előadásról, amelyen nem tudtam részt venni, nem.) Azok a YouTube csatornámon vannak fenn, nyilvánosak, és megküldtem azok elérhetőségét tagjainknak is. Szélesebb terítésükre egyelőre nem gondolok, de ad hoc igény esetén minden érdeklődőnek, tehát a szélesebb körnek is rendelkezésére állnak. Az elmúlt időszakban két esetben (Kis-Benedek József és Szent-Iványi István előadásai) megdőltek a korábbi nézettségi rekordok, több mint ezren nézték meg azokat, bár nem törekszem ilyen babérokra, mert fontosabbnak érzem, hogy mindazok, akik ilyen vagy olyan ok miatt nem tudtak részt venni személyesen az előadásokon, meg tudják nézni/hallgatni azokat.

2024. március 20.